На основу чланова 11., 23.став 4. и 25. став 2. Покрајинске скупштинске одлуке о буџету АП Војводине за 2023. годину („Службени лист АПВ“, брoj 54/22), Покрајинске скупштинске одлуке о буџету АП Војводине за 2023. годину (,,Службени лист АПВ”, бр. 54/2022) и Покрајинском скупштинском одлуком о програму подршке за спровођење пољопривредне политике и политике руралног развоја за територију Аутономне покрајине Војводине у 2023. години(„Службени лист АПВ”, број 54/22), а у складу са чланом 17. Правилника о спровођењу конкурса које расписује покрајински секретаријат за пољопривреду, водопривреду и шумарство („Службени лист АПВ бр. 8/2023), покрајински секретар за пољопривреду, водопривреду и шумарство расписује

**КОНКУРС**

 **ЗА ДОДЕЛУ БЕСПОВРАТНИХ СРЕДСТАВА ЗА НАБАВКУ КВАЛИТЕТНИХ ПРИПЛОДНИХ ГРЛА У АП ВОЈВОДИНИ У 2023. ГОДИНИ**

1. **ЦИЉ И ПРЕДМЕТ КОНКУРСА**

Циљ Конкурса је повећање ефикасности, конкурентности и одрживости производње на фармама у Аутономној покрајини Војводини у 2023. години. У Сектору млеко је неопходно извршити побољшање квалитета млека и расног састава сточног фонда. У Сектору месо неопходно је побољшање квалитета меса, расног састава сточног фонда.

Предмет конкурса је додела бесповратних средстава за набавку квалитетних приплодних грла говеда (јуница млечних и комбинованих раса) и свиња (назимица).

**Корисник подстицајних средстава може поднети само једну пријаву и то за једну врсту животиња.**

1. **ВИСИНА И НАМЕНА ПОДСТИЦАЈНИХ СРЕДСТАВА**

За реализацију Конкурса за доделу бесповратних средстава за набвку квалитетних приплодних грла у АП Војводини у 2023. години предвиђен је укупан износ до **150.000.000,00** динара.

За подносиоце пријава: физичка лица, предузетнике и правна лица бесповратна средства за набавку квалитених приплодних грла по овом Конкурсу утврђују се у износу:

**Максимални износ бесповратних средстава по једној пријави** **за набавку**:

* квалитетних приплодних грла говеда- јуница је до 2.000.000,00 динара без ПДВ-а
* квалитетних приплодних грла свиња- назимица је до 1.000.000,00 динара без ПДВ-а

**Минимални износ бесповратних средстава по једној пријави за набавку**:

* квалитетних приплодних грла говеда - јуница износи 100.000, 00 динара без ПДВ-а
* квалитетних приплодних грла свиња-назимица износи 100.000, 00 динара без ПДВ-а

Приликом обрачуна, узима се вредност прихватљивих трошкова инвестиције **без пореза на додату вредност (ПДВ)** за набaвку квалитетних приплодних грла говеда - јуница и за набавку квалитетних приплодних грла свиња - назимица и то:

* до **70 %** укупно прихватљивих трошкова инвестиције без ПДВ-а, за набавку квалитетних приплодних грла - јуница
* до **50 %** укупно прихватљивих трошкова инвестиције без ПДВ –а, за набавку квалитетних приплодних грла - назимица

Приликом разматрања поднетих пријава за остваривање бесповратних средстава, признаваће се само инвестиције реализоване након 01. 01. 2023. године.

**Бесповратна средства која се додељују по овом Конкурсу намењена су за инвестиције наведене у табелама:**

**Сектор млеко:**

| Редни број | Шифра инвестиције | Назив инвестиције | Maксималан износ поврата по грлу |
| --- | --- | --- | --- |
| 1 | 101.1.1 | Набавка квалитетних приплодних грла млечних и комбинованих раса говеда (јуница узраста од 12 до 24 месеца)  | 140.000,00 |

**Сектор месо**

|  |  |  |  |
| --- | --- | --- | --- |
| Редни број | Шифра инвестиције | Назив инвестиције | Максималан износ поврата по грлу |
| 1 | 101.2.1 | Набавка квалитетних приплодних грла које се користе за производњу меса свиње (назимице узраста од 6-12 месеци) | 25.000,00  |

Бесповратна средства која се додељују не могу се користити за:

* инвестиције реализоване пре потписивања уговора са Секретаријатом и опрему купљену пре тог датума;
* порезe, укључујући и порез на додату вредност;
* плаћање путем компензације и цесије;
* царинске, увозне и остале врсте административних такси, накнаде за потребне сагласности од државних институција и јавних предузећа;
* промет између повезаних лица;
* новчане, финансијске казне и трошкове парничног поступка;
* трошковe банкарске провизије;
* трошковe јемства и сличне накнаде;
* трошкове превоза и друге оперативне трошкове;
* доприносе у натури.

1. **КОРИСНИЦИ СРЕДСТАВА**

Право на подстицаје остварују лица која су уписана у Регистар пољопривредних газдинстава и налазе се у активном статусу и у моменту подношења пријаве имају минимално 3, а максимално 50 грла музних крава, односно у моменту подношења захтева имају минимално 5, а максимално 100 приплодних крмача, и то:

1. **физичко лице**:

 • носилац регистрованог комерцијалног породичног пољопривредног газдинстава;

 • предузетник носилац регистрованог комерцијалног породичног пољопривредног газдинстава;

1. **правно лице:**
	* привредно друштво носилац регистрованог комерцијалног пољопривредног газдинства
	* земљорадничка задруга носилац регистрованог комерцијалног пољопривредног газдинства
	* сложена задруга носилац регистрованог комерцијалног пољопривредног газдинства

 **4. УСЛОВИ ЗА УЧЕШЋЕ НА КОНКУРСУ**

**За физичка лица и правна лица:**

• Подносилац пријаве мора бити уписан у Регистар пољопривредних газдинстава и да се налази у активном статусу;

• Подносилац пријаве мора имати пребивалиште на територији јединице локалне самоуправе у АП Војводини, односно подносиоци пријаве ‒ правна лица морају имати седиште на територији јединице локалне самоуправе у АП Војводини, с тим што и место реализације инвестиције мора бити на територији јединице локалне самоуправе у АП Војводини;

• Уколико је више подносилаца пријаве са исте адресе пребивалишта, прихвата се само једна пријава;

• Подносилац пријаве мора регулисати обавезе по решењима о накнадама за одводњавање/наводњавање доспеле до 31.12. 2022. годином;

• Подносилац пријаве мора регулисати доспеле пореске обавезе од стране надлежног органа јединице локалне самоуправе, доспеле до 31. 12. 2022. годином;

• Подносилац пријаве мора измирити обавезе по уговорима о закупу пољопривредног земљишта у државној својини, доспеле до 31.12. 2022. годином, уколико је корисник истог;

 • Подносилац пријаве за инвестицију за коју подноси захтев не сме користити подстицаје по неком другом основу (субвенције, подстицаји, донације) за исту намену, односно иста инвестиција не сме бити предмет другог поступка за коришћење подстицаја, осим подстицаја у складу с посебним прописом којим се уређује кредитна подршка регистрованим пољопривредним газдинствима;

• Подносилац пријаве не сме остваривати новчане позајмице од добављача од којег набавља инвестицију која је предмет подстицаја;

 • Подносилац пријаве не сме имати неиспуњених уговорних обавеза према Покрајинском секретаријату за пољопривреду, водопривреду и шумарство, као ни према Министарству пољопривреде, шумарства и водопривреде, на основу раније потписаних уговора;

• Подносилац пријаве и добављач не могу да представљају повезана лица ‒ у смислу члана 62. Закона о привредним друштвима („Службени гласник”, бр. 36/11 и 99/11 и 83/14, 5/15, 44/2018, 95/2018, 91/2019 и 109/2021);

• Подносилац пријаве мора имати одговарајући број животиња обележених и регистрованих у складу са законом којим се уређује ветеринарство;

•Подносилац пријаве мора имати регистрован објекат за смештај животиња у складу са Правилником о регистрацији односно одобравању објеката за узгој, држање и промет животиња, у власништу или закупу, на период закупа, односно коришћења који не може бити краћи од шест година рачунајући од календарске године за коју се подноси захтев за коришћење подстицаја, сем у случајевима када је власник катастарских парцела и објекта који су предмет инвестиције за коју се подноси захтев члан регистрованог пољопривредног газдинства подносиоца пријаве. Решење може да гласи на име корисника средстава или члана регистрованог пољопривредног газдинства корисника средстава.

Додатни услови за предузетнике и правна лица:

•Подносилац пријаве-предузетник и правно лице мора бити уписан у регистар привредних субјеката и мора да се налази у активном статусу;

• Према подносиоцу пријаве- правном лицу не сме бити покренут поступак стечаја и/или ликвидације;

• Подносилац пријаве - правно лице мора бити разврстано у микро и мало правно лице, у складу са законом којим се уређује рачуноводство;

• Задруге морају имати обављену задружну ревизију.

**5. ВРЕМЕНСКИ ОКВИР КОНКУРСА**

Конкурс је отворен до **18.04.2023**. **године**.

**6. ПОТРЕБНА ДОКУМЕНТАЦИЈА**

Документација која се подноси на Конкурс:

За физичка лица и правна лица:

1. читко попуњен образац пријаве са обавезним потписом и потписаним изјавама подносиоца пријаве, које су у оквиру обрасца;

2. подносилац пријаве који је активни корисник АгроСенс платформе https://www.agrosens.rs, у образац пријаве уноси електронску адресу којом је пријављен

3. фотокопија личне карте или очитана чипована лична карта носиоца регистрованог пољопривредног газдинства или овлашћеног лица у правном лицу;

4. оригинал Извод из Регистра пољопривредних газдинстава који издаје Управа за трезор (подаци о пољопривредном газдинству, прва страна Извода као и остале стране извода са подацима о површинама и броју животиња, не старији од 30 дана);

5. доказ о регулисаној накнади за одводњавање/наводњавање (потврда ЈВП „Воде Војоводине“) доспеле до 31.12.2022. године за подносиоца пријаве;

6. доказ о измиреним доспелим пореским обавезама доспеле до 31.12.2022. године за подносиоца пријаве (издато од стране надлежног органа јединице локалне самоуправе пребивалишта, односно седишта подносиоца пријаве, као и надлежног органа локалне самоуправе где се налази предметна инвестиција, уколико се предметна инвестиција налази на територији друге локалне самоуправе, на територији АПВ);

7. доказ о измиреним доспелим обавезама за закуп пољопривредног земљишта у државној својини (потврда надлежног органа, или фотокопија уговора са Министарством пољопривреде, шумарства и водопривреде и доказ о извршеном плаћању);

8. за набавку квалитетних приплодних грла вредности преко 300.000,00 динара:

- од правних лица може се поднети предрачун са пропратним актом добављача у коме ће бити исказан износ без ПДВ-а, износ ПДВ-а и износ са ПДВ-ом, појединачно за сваку ставку и укупно као и идентификациони бројеви животиња

- од регистрованог комерцијалног породичног пољопривредног газдинства може се поднети оверен купопродајни предуговор (код нотара) у коме ће бити исказани износ и идентификациони бројеви животиња

9. за набавку која је реализована доставља се:

- оригинал рачун и оверен списак са идентификационим бројевима животиња (уколико је извршена набавка од правних лица) односно оверен купопродајни уговор (уколико је извршена набавка од регистрованог комерцијалног породичног пољопривредног газдинства) где подаци исказани у обрасцу пријаве морају бити исти као у рачуну односно уговору, доказ о извршеном плаћању предметне инвестиције и то извод Корисника средстава и добављача оверен од стране банке,

• уколико је износ мањи од 1.000.000,00 динара, а који је исплаћен готовински (искључиво ако је добављач правно лице) доставља се:

- фискални рачун са пропратним актом добављача и оверен списак са идентификационим бројевима животиња, подаци исказани у обрасцу пријаве морају бити исти као у рачуну,

 • педигреи;

1. списак животиња на газдинству уписаних у Централну базу података о обележавању животиња који издаје надлежна ветеринарска служба у моменту подношења пријаве;
2. фотокопија уверења о здравственом стању животиња оверена од стране надлежне ветеринарске установе у моменту подношења пријаве;

12. фотокопија уговора о кредиту, уколико је предметна инвестиција набављена путем кредита;

13. јединствена царинска исправа (уколико је подносилац пријаве директни увозник) - не старија од 01.01. 2023. године;

14. фотокопија дипломе - само уколико подносилац пријаве има завршен пољопривредни или ветеринарски факултет, сведочанство средње пољопривредне школе и ветеринарски техничар;

15. ако је члан задруге - доставити потврду о чланству;

16. уколико је подносилац пријаве сертификован - доставити копију сертификата за органску производњу или сертификат о заштићеном географском пореклу;

17. ако подносилац захтева није власник објекта који је предмет инвестиције, уз захтев доставља и оверену фотокопију уговора о закупу објекта или уступању на коришћење предметног објекта закључен са закуподавцем, са роком важења од најмање шест година почев од калндарске године за коју се подноси захтев ;

18. решење да је објекат уписан у Регистар објеката за узгој, држање и промет животиња. Решење мора да гласи на корисника средстава, односно на члана пољопривредног газдинства који је уписан у Регистар пољопривредних газдинстава које издаје Управа за трезор;

19. изјаве подносиоца пријаве у оквиру обрасца пријаве;

20. изјаве добављача да може извршити испоруку предметне инвестиције најкасније до 31.10.2023. године.

 **Додатна обавезна документација за предузетнике и правна лица:**

21. извод из Агенције за привредне регистре, с пореским идентификационим бројем;

20. потврда Агенције за привредне регистре о томе да над правним лицем није покренут поступак стечаја и/или ликвидације;

22. потврда Агенције за привредне регистре о томе да је правно лице разврстано у микро или мало правно лице, у складу са Законом о рачуноводству („Службени гласник РС“, број 73/2019 и 44/2021 - др. закон).

23. за задруге потврду овлашћеног Ревизијског савеза да задруга послује у складу са Законом о задругама, при чему се потврда издаје на основу коначног извештаја о обављеној задружног ревизији, не старијем од две године, у складу са Законом о задругама;

Подносилац пријаве треба да се изјасни на обрасцу који је саставни део пријаве о томе да ли ће документацију наведену под тачкама 4., 5., 6. прибавити сам или ће Покрајински секретаријат по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак.

Уколико се приплодна грла набављају из иностранства, подносилац пријаве обавезан је да достави документа преведена на српски језик, од стране овлашћеног судског тумача. Уколико је рачун/предрачун исказан у страној валути, неопходно је у обрасцу пријаве унети вредност инвестиције у динарској противвредности, обрачунатој по средњем курсу НБС, на дан издавања рачуна/предрачуна.

Комисија задржава право да поред наведених затражи и друга документа. Поступак доношења одлуке је у складу са Правилником.

**7. ПОСТУПАК ДОНОШЕЊА ОДЛУКЕ**

Поступак доношења одлуке регулисан је у складу са Пословником о раду комисија за израду конкурса и правилника и поступање по конкурсима расписаним у Секретаријату, а на основу ког је донет правилник за доделу бесповратних средстава за набавку квалтетних приплодних грла у АП Војводини у 2023.години.

**8. ИСПЛАТА БЕСПОВРАТНИХ СРЕДСТАВА**

Бесповратна средства исплаћују се након реализације инвестиције, односно након што корисник бесповратних средстава достави Покрајинском секретаријату следећу документацију:

* захтев за исплату са извештајем о наменском утрошку средстава
* оригинал рачун, отпремницу и оверен списак са идентификационим бројевима животиња (уколико је извршена набавка од правних лица) односно оверен купопродајни уговор (уколико је извршена набавка од регистрованог комерцијалног породичног пољопривредног газдинства) где подаци исказани у обрасцу пријаве морају бити исти као у рачуну односно уговору,
* педигреи;
* списак приплодних грла на газдинству уписаних у Централну базу података о обележавању животиња који издаје надлежна ветеринарска служба у моменту подношења пријаве;
* доказ о извршеном плаћању предметне инвестиције и то извод из банке корисника средстава и добављача оверен од стране банке;
* отпремницу односно међународни товарни лист, ако је подносилац захтева директно извршио увоз;
* фотокопију уговора о кредиту, уколико је предметна инвестиција набављена путем кредита;
* јединствену царинску исправу (уколико је подносилац пријаве директни увозник) - не старију од 01.01. 2023. године;
* оригинал извод из Регистра пољопривредних газдинстава које издаје Управа за трезор (подаци о пољопривредном газдинству, прва страна Извода као и остале стране извода са подацима о броју животиња не старији од 30 дана - унети у Регистар пољопривредних газдинстава након реализације инвестиције).

Покрајински секретаријат задржава право да од подносиоца пријаве затражи додатну документацију. Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора, а посебно у случају рачуна и предрачуна који су издати од добављача који нису у систему ПДВ-а и рачуна који су значајно изнад тржишне вредности.

У моменту исплате средстава рачун корисника средстава не сме бити у блокади.

Поступак доношења одлуке, критеријуми и остала питања везана за конкурс, прописани су Правилником.

Плаћање мора да се врши на текући рачун добављача или готовински, а плаћања путем компензације и цесије неће бити призната; Покрајински секретаријат ће наложити надлежној Пољопривредној стручној и саветодавној служби да изврши увид у чињенично стање (завршна контрола) на терену, достављањем извештаја и записника Секретаријату.

Плаћање чији је износ већи од 1.000.000,00 динара са ПДВ–ом мора да се врши на текући рачун добављача.

Бесповратна средства ће се исплаћивати у складу с приливом средстава у буџет АП Војводине.

**9. ОБАВЕЗЕ КОРИСНИКА СРЕДСТАВА**

Корисник бесповратних средстава по конкурсу дужан је да:

1. животињу која је предмет подстицаја наменски користи за даљу репродукцију на свом пољопривредном газдинству и не сме да отуђи и то: квалитетно приплодно грло говеда – најмање три године од дана набавке; квалитетно приплодно грло свиња – најмање две године од дана набавке,
2. подносилац пријаве наредних пет година у Централној бази о обележавању животиња код набавке јуница, односно код набавке назимица, мора имати у власништву минимум онај број грла који одговара броју грла на крају инвестиције,
3. сву документацију која се односи на инвестицију чува најмање пет година од дана исплате подстицаја.

Обавезе коринисника средстава ће бити регулисане уговором и Правилником о спровођењу конкурса које расписује покрајински секретаријат за пољопривреду, водопривреду и шумарство.

У случају угинућа или принудног клања квалитетног приплодног грла, корисник подстицаја није дужан да врати подстицајна средства, ако у року од 30 дана од дана угинућа или принудног клања Покрајинском секретаријату исто пријави и достави доказ издат од стране надлежне ветеринарске службе.

**10. НАЧИН ДОСТАВЉАЊА ПРИЈАВА**

Пријаву на Конкурс с траженом документацијом достављати:

* ПОШТОМ НА АДРЕСУ: Покрајински секретаријат за пољопривреду, водопривреду и шумарство 21000 Нови Сад Булевар Михајла Пупина број 16 с назнаком:

„КОНКУРС ЗА ДОДЕЛУ БЕСПОВРАТНИХ СРЕДСТАВА ЗА ЗА НАБАВКУ КВАЛИТЕТНИХ ПРИПЛОДНИХ ГРЛА У 2023.ГОДИНИ”

* лично на писарници покрајинских органа управе у згради Покрајинске владе АП Војводине, сваког радног дана од 9.00 до 14.00 часова
* електронским путем - АгроСенс платфома на начин описан у Упуству о начину подношења електронске пријаве и електронском општењу између органа

**11. КОНТАКТ ЗА ДОДАТНЕ ИНФОРМАЦИЈЕ**

Све додатне информације можете добити путем телефона: 021/4881-852 од 10-12 часова

**12. ПОДАЦИ О ПРЕУЗИМАЊУ ДОКУМЕНТАЦИЈЕ У ЕЛЕКТРОНСКОЈ ФОРМИ**

Текст конкурса, образац пријаве и Правилник могу се преузети на веб-сајту Покрајинског секретаријата за пољоривреду, водопривреду и шумарство АП Војводине: [www.psp.vojvodina.gov.rs](http://www.psp.vojvodina.gov.rs).

Покрајински секретар

Владимир Галић